

Αρκαλοχώρι, 03/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Μαθητές του 1ου Δημοτικού Σχολείου Αρκαλοχωρίου ομόρφυναν με δικά τους έργα ζωγραφικής τους χώρους του Δημοτικού Καταστήματος**

 Με μια ξεχωριστή έκθεση ζωγραφικής, εμπλουτίστηκαν οι χώροι του Δημοτικού Καταστήματος στο Αρκαλοχώρι. Στο πλαίσιο της δράσης "Παιδική Τέχνη σε Δημόσιους Χώρους", οι μαθητές της ΣΤ’ Τάξης του 1ου Δημοτικού Σχολείου Αρκαλοχωρίου, αντλώντας έμπνευση από τον πλούτο της ελληνικής λαϊκής τέχνης, παρέδωσαν 10 έργα ζωγραφικής (διαστάσεων 50x70), τα οποία κοσμούν πλέον τα γραφεία του Δημοτικού Καταστήματος.

Οι μικροί δημιουργοί, με την καθοδήγηση των εκπαιδευτικών τους, εμπνεύστηκαν από τον πλούτο της ελληνικής χειροτεχνίας, αναζητώντας τύπους και μορφές της λαϊκής τέχνης, ανακαλύπτοντας διακοσμητικά μοτίβα, υλικά και τεχνικές κατασκευής. Μέσα από αυτή τη διαδικασία, γνώρισαν την ομορφιά του παραδοσιακού πολιτισμού και την τέχνη των προγόνων μας.

Τους μαθητές, τον Διευθυντή του 1ου Δημοτικού Σχολείου Αρκαλοχωρίου Γιάννη Λαμπράκη και τη δασκάλα εικαστικών του σχολείου Θεανώ Μυλωνάκη, υποδέχτηκαν ο Δήμαρχος Μινώα Πεδιάδας Βασίλης Κεγκέρογλου, ο Γενικός Γραμματέας Νίκος Μπελενιώτης, η Αντιδήμαρχος Όλγα Δραμουντάνη και το προσωπικό του Δήμου, οι οποίοι ευχαρίστησαν θερμά τα παιδιά για την πρωτοβουλία, τη δημιουργικότητα και τη συμβολή τους στον εξωραϊσμό του Δημοτικού Καταστήματος Αρκαλοχωρίου αλλά και τους δασκάλους τους για την υλοποίηση της σημαντικής αυτής δράσης που είχε στόχο την ευαισθητοποίηση των παιδιών σε θέματα πολιτισμού με σεβασμό στην παράδοση, στοιχεία που αναδεικνύονται περίτρανα μέσα από τα έργα τους.

"*Με μεγάλη χαρά, υποδεχτήκαμε τους μικρούς μας φίλους από το 1ο Δημοτικό Σχολείο Αρκαλοχωρίου μαζί με τους δασκάλους τους, οι οποίοι μας χάρισαν 10 υπέροχα έργα. Αυτά τα έργα όχι μόνο ομορφαίνουν τους χώρους του Δημοτικού Καταστήματος στο Αρκαλοχώρι, αλλά φέρνουν μαζί τους και ένα πολύ ισχυρό μήνυμα. Είναι εξαιρετικά σημαντικό να βλέπουμε τα παιδιά μας να εμπνέονται και να δημιουργούν. Η ενασχόληση με κάθε μορφή Τέχνης αποτελεί τη βάση για την καλλιέργεια του ατόμου. Μέσα από την Τέχνη, τα παιδιά μαθαίνουν να εκφράζονται, να αναπτύσσουν τη φαντασία τους, να καλλιεργούν την ευαισθησία τους και να σέβονται την παράδοση και τον πολιτισμό τους. Η πρωτοβουλία των παιδιών του 1ου Δημοτικού Σχολείου Αρκαλοχωρίου αποτελεί ένα λαμπρό παράδειγμα για το πώς μπορούμε να περάσουμε στις επόμενες γενιές την αγάπη για την τέχνη και τον πολιτισμό. Ευχαριστούμε θερμά, τόσο τα παιδιά όσο και τους εκπαιδευτικούς τους, για αυτό το υπέροχο δώρο και την έμπνευση που μας προσέφεραν. Συνεχίζουμε να στηρίζουμε κάθε προσπάθεια που ενισχύει την καλλιτεχνική έκφραση των νέων. Θερμά συγχαρητήρια σε όλους τους μαθητές, τους δασκάλους και τους γονείς που στήριξαν αυτήν την όμορφη πρωτοβουλία*", ανέφερε χαρακτηριστικά ο Δήμαρχος Μινώα Πεδιάδας Βασίλης Κεγκέρογλου.